EFORL พุ่ง 9.38% แรงในรอบ 3 สัปดาห์-ตั้งเป้าปี 59 รายได้รวมโต 10%
EFORL พุ่ง 9.38% แรงในรอบ 3 สัปดาห์-ตั้งเป้าปี 59 รายได้รวมโต 10%
9 ก.พ. 2559

ผู้สื่อข่าวรายงานว่า บริษัท อี ฟอร์ แอล เอม จำกัด (มหาชน) หรือ EFORL ณ เวลา 16.11น.อยู่ที่ระดับ 0.70 บาท บวก 0.06 บาท หรือ 9.38% ด้วยมูลค่าซื้อขาย 238.49 ล้านบาท ราคาหุ้นวิ่งแรงในรอบ 3 สัปดาห์ โดยนับตั้งแต่หุ้นยืนที่ระดับ 0.70 บาท เมื่อวันที่ 19 ม.ค. 59 ขณะเดียวกันคาดนักลงทุนเก็งกำไรเรื่องทิศทางธุรกิจ โดยบริษัทตั้งเป้าปี 59 รายได้รวมโต 10% จากธุรกิจเครื่องมือแพทย์-วุฒิศักดิ์
 
ก่อนหน้านี้ นายธีรวุทธิ์ ปางวิรุฬห์รักข์ ประธานเจ้าหน้าที่บริหาร บริษัท อี ฟอร์ แอล เอม จำกัด (มหาชน) หรือ EFORL ระบุเมื่อวันที่ 3 ก.พ.ว่า ในปี 59 บริษัทตั้งเป้ารายได้รวมเติบโต 10% เป็น 5,000 ล้านบาท จากปี 58 ทำรายได้ราว 4,500 ล้านบาทตามเป้าหมาย
สำหรับการเติบโตในปี 59 จะมาจากรายได้จาก วุฒิศักดิ์ คลีนิค คิดเป็นรายได้ 2,800 ล้านบาท และธุรกิจเครื่องมือแพทย์ 2,200 ล้านบาท โดยธุรกิจเครื่องมือแพทย์ปีนี้จะมีโปรดักส์ใหม่ เป็นผลิตภัณฑ์ประเภท iHealth นอกจากนั้น ปลายปีจะมีการเพิ่มฝ่ายขายเข้ามา และปรับเปลี่ยนสินค้าให้ทันสมัย
ขณะที่ วุฒิศักดิ์ คลีนิก มีธุรกิจคอสเมติกและฟาร์มาซีเสริมเข้ามา และยอดขายสาขาเดิมปีนี้ก็จะเติบโต 10% โดยปีนี้ไม่มีแผนเพิ่มสาขา แต่จะเน้นเพิ่มยอดขายสาขาเดิม โดยเฉพาะแหล่งชุมชน และกิจการในต่างประเทศก็ปรับธุรกิจจากระบบแฟรนไชน์เป็นการร่วมทุน
พร้อมกันนี้ บริษัทเตรียมเสนอที่ประชุมคณะกรรมการบริษัทในเดือน มี.ค.นี้ เพื่อพิจารณาจ่ายเงินปันผล โดยนโยบายจ่ายไม่ต่ำกว่า 40% ของกำไรสุทธิ ขณะที่บริษัทมีแผนจ่ายคืนหนี้ที่มีทั้งหมดราว 789 ล้านบาทภายในสิ้นปีนี้ จากนั้นจะกลายเป็นบริษัทปลอดหนี้ โดยจะเงินจากการการใช้สิทธิแปลงวอร์แรนต์ในเดือน ส.ค.นี้ คาดได้เงินราว 460 ล้านบาท และเงินสดอีกก็จะสามารถชำระหนี้ได้หมด
ทั้งนี้ EFORL ถือหุ้น 50% ใน”ดับบลิวซีไอ โฮลดิ้ง”ซึ่งเป็นผู้ถือหุ้นหลักใน วุฒิศักดิ์ คลีนิก โดยอยู่ระหว่างจัดโครงสร้างธุรกิจ